Truckfører Christian Christiansen har for tredje år i træk pyntet sin truck for at skabe julestemning på Hirtshals Havn. Der er gaver på taget, en julemand i forruden, gran og julekugler, og så har chaufføren naturligvis taget en nissehue på. -  Det er jo snart jul, så det er fast tradition, at den skal pyntes. Der skal da være lidt sjov her til jul, det kan ikke være anderledes, siger Christian Christiansen. Det festlige indslag vækker begejstring hos havnens gæster. - Man bliver i godt humør, der er ikke så mange lyspunkter i det her erhverv i øjeblikket, så det er skønt med et festligt indslag som juletrucken er, siger skipper Erland Jakobsen, og medhjælper Jørgen Hansen supplerer; -  Julen bliver jo sunget ind på den her måde, så det kan ikke være bedre! Adskillige gaver pryder truckens tag. Spørger man Christian Christiansen hvem de er tiltænkt, svarer han med et smil på læben; -  De er jo til små søde fiskere, hvis der findes nogle af dem, men det ved jeg ikke, siger han og griner.

Opsummering:
Slår man vejen forbi Hirtshals Havn i december måned, er der store chancer for at man ser en truck indhyllet i julepynt.